Na temelju članka 14. Zakona o ublažavanju i uklanjanju posljedica prirodnih nepogoda („Narodne novine“ broj 16/19.) i članka 26. Statuta Općine Garčin („Službeno glasilo Općine Garčin“ broj 4/21 i 3/24), Općinsko vijeće Općine Garčin na svojoj 3. sjednici održanoj dana 28. kolovoza 2025. godine, donijelo je

**ODLUKU**

**o osnivanju i imenovanju komisije**

**za procjenu šteta od prirodnih nepogoda na području Općine Garčin**

**Članak 1.**

Ovom Odlukom imenuje se Općinsko povjerenstvo za poslove u vezi s procjenom šteta i dodjele sredstava pomoći za ublažavanje i djelomično uklanjanje posljedica prirodnih nepogoda na području Općine Garčin (u daljnjem tekstu: Općinsko povjerenstvo).

**Članak 2.**

U Općinsko povjerenstvo za poslove u vezi s procjenom štete i dodjele sredstava pomoći za ublažavanje i djelomično uklanjanje posljedica prirodnih nepogoda na području Općine Garčin imenuju se:

1. Tomislav Vinković - predsjednik

2. Šimić Željko - član

3. Filip Perković - član

4. Goran Garačić - član

5. Antonija Kodžoman Bašić - član

**Članak 3.**

Općinsko povjerenstvo obavlja sljedeće poslove:

* utvrđuju i provjeravaju visinu štete od prirodne nepogode za područje Općine Garčin;
* unose podatke o prvim procjenama šteta u Registar šteta;
* unose i prosljeđuju putem Registra šteta konačne procjene šteta Županijskom povjerenstvu;
* raspoređuju dodijeljena sredstva pomoći za ublažavanje i djelomično uklanjanje posljedica prirodnih nepogoda oštećenicima;
* prate i nadziru namjensko korištenje odobrenih sredstava pomoći za djelomičnu sanaciju šteta od prirodnih nepogoda prema Zakonu o ublažavanju i uklanjanju posljedica prirodnih nepogoda („Narodne novine“ br.16/19.);
* izrađuju izvješća o utrošku dodijeljenih sredstava žurne pomoći i sredstava pomoći za ublažavanje i djelomično uklanjanje posljedica prirodnih nepogoda i dostavljaju ih Županijskom povjerenstvu putem Registra šteta;
* surađuju sa Županijskim povjerenstvom u provedbi Zakona o ublažavanju i uklanjanju posljedica prirodnih nepogoda („Narodne novine“ br.16/19.);
* donose plan djelovanja u području prirodnih nepogoda iz svoje nadležnosti;
* obavljaju druge poslove i aktivnosti iz svojeg djelokruga u suradnji sa županijskim povjerenstvima.

Članovi povjerenstva u svojem radu dužni su postupati savjesno i u skladu s odredbama Zakona o ublažavanju i uklanjanju posljedica prirodnih nepogoda („Narodne novine“ br.16/19.), u suprotnom, oštećenici imaju pravo tražiti nadoknadu štete od Općine Garčin za učinjene propuste.

**Članak 4.**

Prirodnom nepogodom, u smislu Zakona o ublažavanju i uklanjanju posljedica prirodnih nepogoda („Narodne novine“ br.16/19.), smatraju se iznenadne okolnosti uzrokovane nepovoljnim vremenskim prilikama, seizmičkim uzrocima i drugim prirodnim uzrocima koje prekidaju normalno odvijanje života, uzrokuju žrtve, štetu na imovini i/ili njezin gubitak te štetu na javnoj infrastrukturi i/ili u okolišu.

Prirodnom nepogodom iz stavka 1. ovoga članka smatraju se:

1. potres,
2. olujni i orkanski vjetar,
3. požar,
4. poplava,
5. suša,
6. tuča, kiša koja se smrzava u dodiru s podlogom,
7. mraz,
8. izvanredno velika visina snijega,
9. snježni nanos i lavina,
10. nagomilavanje leda na vodotocima,
11. klizanje, tečenje, odronjavanje i prevrtanje zemljišta,
12. druge pojave takva opsega koje, ovisno o mjesnim prilikama, uzrokuju bitne poremećaje u životu ljudi na određenom području.

U smislu Zakona o ublažavanju i uklanjanju posljedica prirodnih nepogoda („Narodne novine“ br.16/19.), štetama od prirodnih nepogoda ne smatraju se one štete koje su namjerno izazvane na vlastitoj imovini te štete koje su nastale zbog nemara i/ili zbog nepoduzimanja propisanih mjera zaštite.

Prirodna nepogoda može se proglasiti ako je vrijednost ukupne izravne štete najmanje 20 % vrijednosti izvornih prihoda jedinice lokalne samouprave za prethodnu godinu ili ako je prirod (rod) umanjen najmanje 30 % prethodnog trogodišnjeg prosjeka na području jedinice lokalne samouprave ili ako je nepogoda umanjila vrijednost imovine na području jedinice lokalne samouprave najmanje 30 %.

Ispunjenje uvjeta iz stavka 4. ovoga članka utvrđuje Općinsko povjerenstvo.

**Članak 5.**

Ako Općinsko povjerenstvo nije u mogućnosti, zbog nedostatka specifičnih stručnih znanja, procijeniti štetu od prirodnih nepogoda, može zatražiti od Županijskog povjerenstva imenovanje stručnog povjerenstva na području u kojem je proglašena prirodna nepogoda.

Stručno povjerenstvo pruža stručnu pomoć Općini Garčin u roku u kojem je imenovano.

U svom radu stručno povjerenstvo iz ovog članka surađuje s Općinskim povjerenstvom i Županijskim povjerenstvom za koje obavlja poslove.

**Članak 6.**

Članovi Općinskog povjerenstva imenuju se na razdoblje od četiri godine i o njihovu imenovanju obavještava se Županijsko povjerenstvo.

**Članak 7.**

Ova Odluka stupa na snagu osmog dana od dana objave u „Službenom glasilu Općine Garčin“.

**OPĆINSKO VIJEĆE  
 OPĆINE GARČIN**

Predsjednik Općinskog vijeća  
Željko Norac

KLASA: 024-02/25-01/28   
URBROJ: 2178-6-01-25-1   
Garčin 28. kolovoz 2025.